b'\n_START_ARTICLE_\nFranjo Bobinac\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani gimnaziji v Celju je leta 1982 diplomiral iz mednarodnih ekonomskih odnosov na Ekonomski fakulteti Univerze v Ljubljani. Leta 1997 je opravil magisterij poslovnih ved (MBA) na \xc3\x89cole Sup\xc3\xa9rieure de Commerce v Parizu. Poklicno pot je za\xc4\x8del v podjetju EMO Celje, kjer je delal med letoma 1983 in 1986, nato pa se je zaposlil v dru\xc5\xbebi Gorenje, najprej kot pomo\xc4\x8dnik direktorja izvoza in kasneje kot direktor izvoza. Med letoma 1991 in 1993 je bil direktor tr\xc5\xbeenja in od 1993 do 1998 direktor v Gorenju Sidex France, Gorenjevem prodajnem podjetju v Franciji. Leta 1998 je postal \xc4\x8dlan za\xc4\x8dasne uprave in nato \xc4\x8dlan uprave Gorenja, d. d., zadol\xc5\xbeen za prodajo in marketing. Od leta 2003 opravlja funkcijo predsednika uprave Gorenja, d. d., njegov tretji petletni mandat traja do julija 2018. _NEWLINE_Je \xc4\x8dlan Skup\xc5\xa1\xc4\x8dine evropskega zdru\xc5\xbeenja proizvajalcev bele tehnike CECED, Upravnega odbora pri Gospodarski zbornici Slovenije, Upravnega odbora Poslovne \xc5\xa1ole Bled \xe2\x80\x93 IEDC, Upravnega odbora Univerze v Ljubljani, Upravnega odbora Raziskovalnega Instituta Jo\xc5\xbeef Stefan, Sveta Ekonomske fakultete Univerze v Ljubljani in Upravnega odbora zdru\xc5\xbeenja managerjev jugovzhodne Evrope Summit 100. Aktiven je tudi kot podpredsednik Zdru\xc5\xbeenja Manager Slovenije, pred tem pa je bil pet let predsednik zdru\xc5\xbeenja. Ob\xc4\x8dasno predava na mednarodni Poslovni \xc5\xa1oli Bled \xe2\x80\x93 IEDC in Ekonomski fakulteti Univerze v Ljubljani. Je tudi gostujo\xc4\x8di profesor na Mednarodni podiplomski \xc5\xa1oli In\xc5\xa1tituta Jo\xc5\xbeef Stefan. _NEWLINE_Od leta 2008 je tudi predsednik Rokometne zveze Slovenije.\n_START_SECTION_\nOdlikovanja in priznanja\n_START_PARAGRAPH_\nJe nosilec \xc5\xa1tevilnih priznanj in nagrad za gospodarske in mened\xc5\xbeerske dose\xc5\xbeke, med njimi so odlikovanje Vitez nacionalnega reda za zasluge Republike Francije, nagrada Gospodarske zbornice Slovenije za izjemne gospodarske dose\xc5\xbeke ter medalja Janeza Vajkarda Valvasorja za gospodarstvenike, ki jo podeljuje Mednarodna podiplomska \xc5\xa1ola Jo\xc5\xbeefa \xc5\xa0tefana.'